Source: http://www.europarl.europa.eu/sides/getDoc.do?type=REPORT&reference=A7-2009-0030&language=MT
Timestamp: 2013-12-11 15:56:28+00:00
Document Index: 511943

Matched Legal Cases: ['Qorti ', 'Qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

RAPPORT dwar it-talba għat-tneħħija tal-immunità ta' Marek Siwiec - A7-0030/2009
Proċedura : 2009/2067(IMM)Ċiklu ta' ħajja waqt sessjoniĊiklu relatat mad-dokument :
A7-0030/2009Testi mressqa :
RAPPORT 196k 102k
8 t'Ottubru 2009PE 428.261v01-00 A7–0030/2009
dwar it-talba għat-tneħħija tal-immunità ta' Marek Siwiec
– wara li kkunsidra t-talba għat-tneħħija tal-immunità ta’ Marek Siwiec, imressqa mill-Prosekutur Ġenerali Pollakk fis-27 ta’ Settembru 2006, u mħabbra fis-seduta plenarja tal-10 ta’ April 2008,
– wara li sema' lil Marek Siwiec bi qbil mal-Artikolu 7(3) tar-Regola ta' Proċedura tiegħu,
– wara li kkunsidra l-Artikolu 10 tal-Protokoll dwar il-Privileġġi u l-Immunitajiet tal-Komunitajiet Ewropej, tat-8 ta’ April 1965, kif ukoll l-Artikolu 6(2) tal-Att dwar l-elezzjoni tal-Membri tal-Parlament Ewropew b'suffraġju universali dirett, tal-20 ta’ Settembru 1976,
– wara li kkunsidra s-sentenzi tal-Qorti tal-Ġustizzja tal-Komunitajiet Ewropej tat-12 ta' Mejju 1964 u tal-10 ta' Lulju 1986(1),
– wara li kkunsidra l-Artikolu 105 tal-Kostituzzjoni tar-Repubblika tal-Polonja tat-2 ta' April 1997,
– wara li kkunsidra l-Artikolu 7b(1) tal-Liġi Pollakka tad-9 ta' Mejju 1996 dwar it-twettiq tal-mandat ta' deputat jew senatur,
– wara li kkunsidra r-rapport tal-Kumitat għall-Affarijiet Legali (A7-0030/2009),
A. billi ttieħdu passi legali privati kontra Marek Siwiec,
B. billi jidher li ż-żmien li ntgħażel għall-prosekuzzjoni huwa proprju matul kampanja elettorali tliet snin wara li twettqu l-allegati reati, u li l-iskopijiet tal-kwerelant privat huma apertament politiċi, kif evidenzjat b'mod partikolari mid-dokumenti ppreżentati minn dak l-individwu nnifsu lill-President tal-Parlament u mill-fatt li qal li qed jaġixxi f'isem dawk iċ-ċittadini li joġġezzjonaw f'termini ġenerali għall-fatt li s-Sur Siwiec qed iwettaq xi għamla ta' attività pubblika, kollha jindikaw li l-kwerela inkwistjoni tikkostitwixxi fumus persecutionis, peress li hemm raġunijiet serji li jwasslu għall-konklużjoni li l-akkużi miġjuba kontra s-Sur Siwiec tressqu minn avversarju politiku bl-għan ewlieni li tiddgħajjef l-attività tiegħu bħala Membru tal-Parlament Ewropew,
1. Jeddiċiedi li ma jneħħix l-immunità ta’ Marek Siwiec;
2. Jagħti istruzzjonijiet lill-President tiegħu sabiex jgħaddi minnufih din id-deċiżjoni u r-rapport tal-kumitat responsabbli lill-awtorità xierqa tar-Repubblika tal-Polonja.
Kawża 101/63, Wagner v Fohrmann u Krier, Ġabra 1964, p. 195, u Kawża 149/85 Wybot v Faure u oħrajn, Ġabra 1986, p. 2391.
It-talba ta’ ċittadin Pollakk, is-Sur Jerzy Pietrowicz irrappreżentat mill-avukat Jerzy Pomin, għat-tneħħija tal-immunità parlamentari tas-Sur Marek Siwiec ġiet trażmessa lill-Parlament mill-Prosekutur Ġenerali Pollakk fis-27 ta’ Settembru 2006. Il-Kumitat għall-Affarijiet Legali kellu l-ewwel jiddeċiedi dwar l-ammissibilità ta’ rikjesta ġejja minn persuna privata (f'dan il-każ li kien qed jaġixxi bħala prosekutur sussidjarju). Fuq il-bażi tad-deliberazzjonijiet tal-kumitat u l-informazzjoni addizzjonali mogħtija mill-awtoritajiet Pollakki, il-President tal-Kumitat għall-Affarijiet Legali informa lill-President tal-Parlament fil-31 ta' Marzu 2008 li t-talba għandha titqies ammissibbli.
Fil-5 ta' Mejju 2008, il-President tal-Parlament ressaq it-talab lill-Kumitat għall-Affarijiet Legali biex dan jeżaminaha. Minħabba diffikultajiet oħrajn marbutin mal-immunità tal-Membri tal-Parlament eletti mill-Polonja, l-eżami tal-immunità tas-Sur Siwiec mill-Kumitat għall-Affarijiet Legali ġie sospiż għal wara l-adozzjoni ta’ rapport dwar l-immunità parlamentari fil-Polonja. Riżoluzzjoni msejsa fuq dan ir-rapport (A6-0205/2009) ġiet adottata mill-Parlament fl-24 ta' April 2009(1).
Is-Sur Marek Siwiec ġie elett mill-ġdid bħala Membru tal-Parlament fid-9 ta’ Ġunju 2009.
Fis-17 ta' Settembru 1997 (erbat ijiem qabel ma l-elezzjonijiet parlamentari fil-Polanja ntrebħu mill-partiti taċ-ċentru-lemin) Marek Siwiec (dak iż-żmien President tal-Kunsill Nazzjonali tas-Sigurtà(2)) wasal flimkien mal-President Aleksander Kwaśniewski f’Ostrzeszów bil-ħelikopter u hekk kif niżel minnu radd is-salib u bies l-art (ġesti li komunement jiġu assoċjati mal-mejjet Papa Ġwanni Pawlu II).
Tliet snin wara, matul l-elezzjonijiet presidenzjali tat-8 ta’ Ottubru 2000, Marian Krzaklewski (kandidat tal-lemin) uża reġistrazzjoni ta’ dak li seħħ f’Ostrzeszów f’xandira ta’ partit politiku fuq stazzjon televiżiv pubbliku (sussegwentement kiseb anqas minn 16% tal-voti fl-ewwel u fl-aħħar rawnd, filwaqt li Aleksander Kwaśniewski ġie elett għat-tieni terminu b’aktar minn 50% tal-vot).
Fil-31 ta’ Ottubru 2000 Jerzy Pietrowicz u xi persuni privati oħrajn infurmaw lill-Uffiċċju tal-Prosekutur għall-ewwel darba li s-Sur Siwiec kien insulta Kap ta’ Stat barrani (reat internazzjonali skont l-Artikolu 136(3) tal-Kodiċi Penali Pollakk) u offenda s-sentimenti reliġjużi personali tagħhom (reat skont l-Artikolu 196 tal-Kodiċi Penali Pollakk).
Fid-9 ta’ April 2004, il-Prosekutur Distrettwali f’Ostrzeszów fl-aħħar għalaq l-investigazzjonijiet, u sab li ma kienx hemm il-bażi neċessarja biex is-Sur Siwiec jiġi mixli pubblikament. F’Settembru 2004, il-Prosekutur Reġjonali f’Kalisz ikkonferma din id-deċiżjoni.
Fit-13 ta’ Ottubru 2004, skont it-termini tal-Kodiċi Pollakk ta' Proċedura Kriminali, is-Sur Pietrowicz (bħala l-parti offiża) beda l-kwerela tiegħu fil-Qorti Distrettwali f’Ostrzeszów.
Wara skambju ta’ ittri bejn is-Sur Pietrowicz u l-President Borell, li għamluha ċara li t-talba kellha f’dan il-każ tiġi trażmessa mill-Prosekutur Ġenerali Pollakk, it-talba għal tneħħija tal-immunità tas-Sur Siwiec ġiet trażmessa korrettament b’ittra tas-27 ta’ Settembru 2006.
Is-Sur Siwiec safa akkużat skont it-termini tad-dispożizzjoni segwenti tal-Kodiċi Penali Pollakk:
L-Artikolu 196(3)
Kulmin joffendi s-sentimenti reliġjużi ta’ persuna oħra, billi jżeblaħ oġġett ta’ adorazzjoni reliġjuża jew post ta’ adorazzjoni pubblika, għandu jiġi kkastigat b’multa, restrizzjoni tal-libertà personali jew bi priġunerija ta’ mhux aktar minn sentejn.
Id-dispożizzjonijiet segwenti marbutin mal-immunità parlamentari huma relevanti:
Protokoll dwar il-privileġġi u l-immunitajiet tal-Komunitajiet Ewropej
Matul is-sessjonijiet tal-Parlament Ewropew, il-Membri tiegħu għandhom igawdu:
(a) fit-territorju tal-Istat tagħhom stess, l-immunitajiet mogħtija lil membri tal-parlament tagħhom; (b) fit-territorju ta' kull Stat Membru ieħor, l-immunità minn kull tip ta' detenzjoni u minn proċeduri legali.
Bl-istess mod l-immunità għandha tapplika għall-membri huma u jivvjaġġaw lejn il-post fejn jiltaqa' l-Parlament Ewropew u lura minnu.
L-immunità ma tistax tintalab meta membru jinqabad fl-att li jwettaq reat u m'għandhiex twaqqaf lill-Parlament Ewropew milli jeżerċita d-dritt tiegħu li jneħħi l-immunità ta' wieħed mill-membri tiegħu.
Ladarba r-reat li bihom hu akkużat is-Sur Siwiec twettqu fil-Polonja, il-proċedimenti qed iseħħu fil-Polonja u s-Sur Siwiec huwa Ewrodeputat Pollakk, hu jgawdi mill-"immunitajiet mogħtija lill-membri tal-parlament [Pollakk]”.
L-immunità parlamentari fil-Polonja hija rregolata mill-Artikolu 105 tal-Kostituzzjoni:
L-Artikolu 105(4)
1. Deputat m’għandux jinżamm responsabbli għal attivitajiet li jsiru skont il-kamp ta' applikazzjoni tal-mandat ta’ Deputat matul il-mandat tiegħu u lanqas wara li jintemm il-mandat. F'dak li jirrigwarda attivitajiet ta' dan it-tip, Deputat jista’ jinżamm responsabbli biss quddiem is-Sejm u, f'każ li jkun kiser id-drittijiet ta' partijiet terzi, ma jistgħux jinfetħu proċeduri kontrih quddiem qorti sakemm ma jkunx hemm il-kunsens tas-Sejm.
2. Mill-ġurnata meta jitħabbru r-riżultati tal-elezzjonijiet sal-ġurnata meta jintemm il-mandat tiegħu, Deputat m’għandux ikun suġġett għal responsabiltà kriminali mingħajr il-kunsens tas-Sejm.
3. Proċeduri kriminali li jinfetħu kontra persuna qabel il-ġurnata li jkun elett bħala Deputat, għandhom ikunu sospiżi fuq talba tas-Sejm sakemm jintemm il-mandat. F’każ ta' dan it-tip, iż-żmien ta' preskrizzjoni fir-rigward tal-proċeduri kriminali għandu jkun estiż għaż-żmien ekwivalenti.
4. Deputat jista’ jagħti l-kunsens tiegħu li jitressaq b'responsabiltà kriminali. F'każ bħal dan, id-dispożizzjonijiet tal-paragrafi 2 u 3 m'għandhomx japplikaw.
5. Deputat m’għandux jiġi detenut jew arrestat mingħajr il-kunsens tas-Sejm, ħlief għal każijiet in flagrante delicto u li fihom id-detenzjoni tiegħu tkun meħtieġa biex ikun żgurat li l-proċeduri jimxu kif suppost. Il-Marixxall tas-Sejm għandu jkun mgħarraf minnufih dwar kull detenzjoni ta' dan it-tip, u jista' jordna li d-Deputat jinħeles minnufih.
6. Il-prinċipji dettaljati u l-proċeduri biex jitħarrku d-Deputati b'responsabilità kriminali għandhom ikunu speċifikati mill-istatut.
Għall-finijiet odjerni l-paragrafu relevanti ta' dan l-artikolu huwa l-paragrafu 2.
Il-prinċipji u l-proċeduri dettaljati kif dispost fl-Artikolu 105(6) tal-Kostituzzjoni ġew promulgati fil-Liġi tad-9 ta' Mejju 1996 dwar it-twettiq tal-mandat ta' deputat jew senatur (ĠU Nru 221/2003, punt 2199, kif emendat). L-Artikolu 7b(1) ta’ din il-Liġi, li għandu relevanza partikolari f’dan ir-rapport, jgħid hekk:
L-Artikolu 7b(5)
1. L-applikazzjoni għall-awtorizzazzjoni biex jinbdew proċedimenti kriminali kontra deputat jew senatur fil-każ ta' reat suġġett għal prosekuzzjoni pubblika għandha ssir permezz tal-intermedjarju tal-Uffiċċju tal-Prosekutur Ġenerali Pubbliku.
Tul is-snin, ħarġu ċerti prinċipji ġenerali mid-deliberazzjonijiet tal-Parlament bħala rispons għal talbiet għat-tneħħija tal-immunità tal-Membri tiegħu. Dawn ġew rikonoxxuti fir-riżoluzzjoni adottata waqt is-seduta tal-10 ta' Marzu 1987(6) fuq il-bażi tar-rapport tas-Sur Donnez (A2–121/86).
Jidher utli li wieħed jiftakar il-prinċipji li huma rilevanti għal dan ir-rapport, waqt li jiġi enfasizzat il-bżonn li d-deċiżjonijiet dwar it-tneħħija tal-immunità jkollhom bażi legali soda sabiex ma jiġux influwenzati minn konsiderazzjonijiet relatati mal-affiljazzjoni politika jew in-nazzjonalità tal-Membru kkonċernat.
A. Skop tal-immunità parlamentari
L-immunità parlamentari mhijiex privileġġ personali ta' Membru, imma garanzija tal-indipendenza tal-Parlament u tal-Membri tiegħu f'dak li għandu x'jaqsam mal-awtoritajiet l-oħra. Fuq il-bażi ta' dan il-prinċipju, id-data ta' meta seħħew l-atti allegati mhi tal-ebda importanza u tista' tkun kemm qabel u kemm wara l-elezzjoni tal-Membru, peress li l-unika konsiderazzjoni hi l-protezzjoni tal-Parlament permezz tal-Membri tiegħu.
B. Limitu ta' żmien fuq l-immunità
Il-Qorti tal-Ġustizzja ġiet ikkonsultata darbtejn dwar l-interpretazzjoni tal-frażi "waqt is-sessjonijiet tal-Parlament Ewropew", li tidher fl-Artikolu 10 tal-PPI.
Miż-żewġ sentenzi tal-Qorti (Kawża 101/63 Wagner vs Fohrmann u Krier [1964] Ġabra 397 u Kawża 149/85 Wybot vs Faure [1986] Ġabra 2403), wieħed jista' jinferixxi li s-sessjoni tal-Parlament hi waħda anwwali li matulha l-Membri tiegħu, anke waqt il-perjodi meta s-sessjoni tkun interrota, igawdu mill-immunità prevista fil-PPI.
Barra minn hekk, isegwi mill-fini nnifsu tal-immunità parlamentari li din tibqa' effettiva matul id-durata kollha tal-kariga ta’ Membru u tkopri l-ftuħ tal-proċedimenti, l-inkjesti ta' tħejjija, il-miżuri għall-eżekuzzjoni ta' sentenzi pre-eżistenti, l-appelli jew ir-rikorsi biex sentenza ma jingħatalhiex effett.
C. Natura indipendenti tal-immunità parlamentari Ewropea meta mqabbla mal-immunità parlamentari nazzjonali
Il-fatt li l-Artikolu 10, l-ewwel paragrafu, taqsima (a) tal-PPI jirreferi għall-immunitajiet mogħtija lill-membri tal-parlamenti nazzjonali ma jfissirx li l-Parlament ma jistax joħloq ir-regoli tiegħu li jkunu jikkostitwixxu speċi ta' "ġurisprudenza". F'dak li għandu x'jaqsam mat-tneħħija tal-immunità, immunità ta' dak it-tip, li hija identika għall-Membri ta' nazzjonalità partikulari fil-parlament nazzjonali tagħhom u fil-Parlament Ewropew, ma tistax tiġi konfuża mat-tneħħija tagħha, li hi l-prerogattiva ta' kull parlament individwali. Dawk ir-regoli, li huma derivati minn deċiżjonijiet adottati fir-rigward tat-talbiet għat-tneħħija tal-immunità, joħolqu kunċett konsistenti ta' immunità parlamentari Ewropea li, f'termini ġenerali, hi indipendenti mid-diversi proċeduri parlamentari nazzjonali. Kieku dan ma kienx il-każ, id-differenzi bejn il-membri tal-istess parlament uniku jiġu aċċentwati fuq il-bażi tan-nazzjonalità tagħhom. Permezz tal-applikazzjoni ta' dawk il-prinċipji, ħareġ fattur kostanti fid-deċiżjonijiet tal-Parlament, li sar kriterju bażiku fir-rispons tiegħu għal kull talba għat-tneħħija tal-immunità. L-immunità ma titneħħa fl-ebda każ fejn Membru jiġi mixli b'azzjonijiet li jaqgħu taħt l-intestatura ta' attività politika. Dan il-kriterju ġie kkumplementat minn konsiderazzjonijiet oħra li jistgħu jaħdmu kemm favur u kemm kontra t-tneħħija tal-immunità. Dawn jinkludu:
– l-eżistenza ta' fumus persecutionis, jiġifieri s-suspett li l-proċeduri kriminali jkunu nfetħu bl-intenzjoni li tiddgħajjef l-attività politika tal-Membru kkonċernat,
– in-natura partikolarment serja tal-akkużi.
Kunsiderazzjonijiet ulterjuri
Qabel it-trażmissjoni uffiċjali mill-Prosekutur Ġenerali Pollakk, is-Sur Pietrowicz bagħat it-talba tiegħu għat-tneħħija tal-immunità tas-Sur Siwiec direttament lill-President tal-Parlament f’ittra tas-16 ta’ Marzu 2005. L-argument imressaq f’din l-ittra jikkonsisti inter alia f’informazzjoni ġenerali li tpinġi lis-Sur Siwiec bħala membru ta’ grupp akbar li jattakka ċerta media Kattolika fil-Polonja.
F’ittra oħra mibgħuta direttament lill-President tal-Parlament (tas-27 ta’ Marzu 2007), is-Sur Pietrowicz staqsa dwar id-deliberazzjonijiet tal-Parlament rigward it-talba tiegħu (li sa dak iż-żmien kienet ġiet trażmessa korrettament mill-awtoritajiet Pollakki), u qal li s-Sur Siwiec għamel żmien difensur tal-ideoloġija Stalinista-Komunista u aktar tard sar liberali b'mod dubjuż.
Matul is-seduta ta' smigħ li saret quddiem il-kumitat fit-28 ta’ Mejju 2008, is-Sur Siwiec stqarr li kien apoloġizza għal imġibtu f’Ostrzeszów f'bosta okkażjonijiet u li rrefera għall-korrispondenza privata tiegħu mal-Vatikan li indikat li l-Kap tal-Istat tiegħu (jiġifieri l-mejjet Papa) ma ħassux offiż b'din iċ-'ċajta'.
Is-Sur Siwiec ippreżenta wkoll kopji ta’ tliet dokumenti addizzjonali ffirmati mis-Sur Pietrowicz:
1. Dikjarazzjoni tad-29 ta’ Mejju 2004 ta’ żewġ organizzazzjonijiet irrappreżentati mis-Sur Pietrowicz (il-Kumitat għall-protezzjoni tal-jeddijiet u l-libertajiet reliġjużi ta' nies li jipprattikaw il-fidi(7), u l-Assoċjazzjoni tal-Kollaboraturi Sależjani(8)) li fiha ssir referenza għall-kontestazzjoni tiegħu (f’isem dawk iż-żewġ organizzazzjonijiet) tad-deċiżjoni tal-Prosekutur Distrettwali ta’ Ostrzeszów tad-9 ta’ April 2004 li jingħalqu l-investigazzjonijiet dwar is-Sur Siwiec; Is-Sur Siwiec innifsu ntalab ma joħroġx għall-elezzjoni tal-Parlament Ewropew; u dawk eliġibbli li jivvutaw fl-elezzjonijiet intalbu jieħdu azzjoni kontra l-elezzjoni tas-Sur Siwiec fil-Parlament.
2. Protest elettorali, ippreżentat fil-25 ta’ Ġunju 2004 lill-Kumitat Elettorali Nazzjonali(9), mill-ġdid mis-Sur Pietrowicz f’isem iż-żewġ organizzazzjonijiet imsemmijin aktar ’il fuq, li fih (in riferiment għall-istess azzjoni li kkontestat id-deċiżjoni tal-Prosekutur Distrettwali li jagħlaq l-investigazzjonijet) intqal li l-elezzjoni tas-Sur Siwiec fil-Parlament Ewropew kienet invalida.
3. Ittra lill-Qorti Reġjonali ta’ Poznań tat-18 ta’ Ottubru 2006, li fiha s-Sur Pietrowicz jitlob kjarifika dwar l-iskadenzi applikabbli għall-kontestazzjoni tad-deċiżjoni tal-5 ta’ Ottubru 2006 li biha l-Qorti Distrettwali ta’ Poznań għalqet il-proċedimenti invista tal-immunità parlamentari tas-Sur Siwiec. F’din l-ittra s-Sur Pietrowicz tliet darbiet jirreferi b’mod impreċiż għax-“Xitan l-Aħmar” bħala responsabbli għall-iżball proċedurali magħmul mill-Qorti.
Fil-fatt, il-Qorti Distrettwali ta’ Poznań għalqet il-proċedimenti fil-5 ta’ Ottubru 2006, imma dik id-deċiżjoni sfat sussegwentement annullata mill-Qorti Reġjonali ta' Poznań fuq il-bażi li fl-aħħar kien ġie ppreżentat ir-rikors għat-tneħħija tal-immunità tas-Sur Siwiec.
Analiżi aħħarija
Il-mistoqsija li trid tkun imwieġba hi jekk l-akkużi miġjubin kontra s-Sur Siwiec jistgħux ikunu intiżi biex tiddgħajjef l-attività politika tiegħu bħala Membru, u dan ikun jikkostitwixxi fumus persecutionis u jwassal għar-rifjut tal-Parlament li jneħħilu l-immunità.
Minkejja li l-Prosekuzzjoni Pubblika f’Ostrzeszów iddeċidiet li tagħlaq l-investigazzjoni, wara li ma rnexxilhiex issib il-bażijiet neċessarji biex tressaq akkużi pubbliċi, it-triq kienet għadha miftuħa għas-Sur Pietrowicz li jressaq kwerela fuq il-bażi tal-perċezzjoni soġġettiva tiegħu li hu kien safa "offiż” (jew legalment offiż) b’imġibet is-Sur Siwiec. B'hekk kellu l-jedd jibda l-proċedimenti kontra s-Sur Siwiec. Huwa f’idejn il-Qorti Pollakka li tiddeċiedi jekk dak li seħħ fis-17 ta’ Settembru 1997 jissodisfax ir-rekwiżiti tar-reat kif stipulat fl-Artikolu 196 tal-Kodiċi Penali Pollakk (il-Qorti naturalment tkun trid tikkunsidra qabel xejn jekk ir-reat hux preskritt).
B’danakollu, meta jitqiesu l-aspetti speċifiċi ta’ dan il-każ (jiġifieri l-użu ta’ reġistrazzjoni bil-vidjow ta' dak li ġara f'Ostrzeszów matul kampanja elettorali tliet snin wara li seħħ u l-objettivi espliċitament politiċi tas-Sur Pietrowicz fl-azzjonijiet tiegħu kontra s-Sur Siwiec, li jidher li l-ewwel u qabel xejn kienu li ma jħalluhx jiġi elett fil-Parlament Ewropew, kif ukoll il-fatt li s-Sur Pietrowicz qiegħed jgħid li qed jaġixxi f’isem dawk iċ-ċittadini Pollakki li joġġezzjonaw għall-attività politika tas-Sur Siwiec inġenerali), allura hemm raġunijiet gravi li jwasslu għall-fehma li l-akkużi tas-Sur Pietrowicz għandhom jiġu kkategorizzati bħala fumus persecutionis.
Għaldaqstant, jitqies li l-immunità parlamentari tas-Sur Marek Siwiec ma għandhiex titneħħa.
P6_TA(2009)0316, għadha mhijiex ippubblikata fil-Ġurnal Uffiċjali.
ĠU C 99, 13.4.1987, p. 44.
Aġġornata l-aħħar: 12 t'Ottubru 2009Avviż legali